Gewilde sanger kanselleer vertonings, tree uit oor siekteNeil Diamond tydens ‘n vertoning in Februarie 2017. (Foto: Chris Pizzello/Invision/AP) Die immergewilde sanger Neil Diamond het aangekondig dat hy nie meer gaan toer nie. Dié nuus kom nadat hy onlangs met Parkinson se siekte gediagnoseer is. Volgens BBC het Diamond, wat Woensdag 77 jaar oud word, sy toer na Australië en Nieu-Seeland in Maart vanjaar op aanbeveling van sy mediese span gekanselleer. Die sanger, wat bekend is vir treffers soos “I Am, I Said”, “Forever in Blue Jeans” en “Solitary Man”, was halfpad deur sy 50ste herdenkingstoer toe hy die besluit geneem het. Diamond het luidens ŉ verklaring op sy amptelike webwerf gesê hy het die besluit “met groot onwilligheid en teleurstelling” geneem. “Ek is so geëerd om my vertonings na die publiek te kon bring vir die afgelope 50 jaar,” het hy gesê. “Ek vra opreg om verskoning vir diegene wat reeds kaartjies gekoop en beplan het om die komende vertonings by te woon.” Parkinson se siekte is ŉ progressiewe toestand waarin die brein beskadig word. Dit lei dan tot onder meer bewerasie, verandering in spraak en geheueprobleme. Diamond hoop om aan te hou musiek skryf en op te neem. “Dankie aan al my lojale en toegewyde gehore oor die wêreld,” het hy gesê. “Ek waardeer julle ondersteuning en aanmoediging.” Hy het ŉ liriek uit sy treffer “Sweet Caroline” aangehaal: “Die rit was ‘so good, so good, so good’ danksy julle.” Diamond het reeds meer as 130 miljoen albums wêreldwyd verkoop en sal glo Sondag ŉ toekenning vir sy lewenslange bydrae tot die musiekbedryf tydens vanjaar se Grammy-toekennings ontvang. Die sanger se laaste vertoning was in Oktober verlede jaar in die Verenigde Koninkryk en Ierland as deel van die 50ste herdenkingstoer. Volgens die verklaring op sy webwerf “maak die aanvang van Parkinson se siekte dit moeilik om te reis en op groot skaal op te tree”. Soos wat die nuus van Diamond se uittrede versprei het, het vriende in die bedryf en aanhangers hul beste wense aan die sanger op sosiale media gestuur. “Hou aan veg, ou vriend. Jy het nog ŉ lang pad om te gaan,” het die sangeres Nancy Sinatra op Twitter geskryf. “Eindelose bewondering en liefde vir jou,” het die musikant Josh Groban gesê.